- Ինձ թվում է, որ մեր մեջ պետք է նախ բարքերը, կարծրատիպերը բարեփոխվեն: Առանց այդ կարծրատիպերը բարեփոխելու, ինչ էլ անես` ի զորու չես լինելու հասնել այն նպատակներին, ինչին որ մենք փորձում ենք հասնել սահմանադրական փոփոխություններով: Ես ուղղակի հղում կանեմ իմ գործընկերոջը` սահմանադրագետ Վարդան Պողոսյանին, ով մեջբերել է ֆրանսիացի փիլիսոփա Կլոդ Գելվեցինի կարևոր պատգամը` «Բարքերի բարեփոխումները պետք է սկսել օրենքները բարեփոխելուց»: Ես կարծում եմ, որ Մայր օրենքը բարեփոխելը հենց այս կարևորագույն պատգամն է ներառում: Ինչ վերաբերում է այն տեսակետին, թե ներկայիս Սահմանադրությամբ էլ կարող էինք հասնել այն ամեն ինչին, ինչի մասին խոսեցի, ապա այդ ասողների մի ստվար զանգված կանգնած է եղել մեր ներկայիս և նախորդ Սահմանադրության ակունքներում: Նրանք ունեցել են համապատասխան լծակները` որոշումներ կայացնելու և ցույց տալու, թե ինչի կարող են հասնել: Ցավոք, ինչի իրենք հասել են` ամենևին էլ բավարար չի եղել մեր ժողովրդի, մեր հանրության պահանջները սպասարկելու համար: Եվ եթե և´ 95 թ.-ին ընդունված Սահմանադրությամբ, և´ 2005 թ.-ին տեղի ունեցած փոփոխությունները բավարար էին, ապա ինչո՞ւ ժողովուրդն իրենց մերժեց: